Heilbrigðiseftirlit Færeyja stöðvar sölu á óinnpökkuðum fiski til manneldis Heilbrigðiseftirlitið í Færeyjum hefur kyrrsett um 70 tonn af frystum óinnpökkuðum fiski í frystilest togarans Ran sem er nýkominn til hafnar í Færeyjum . Eftirlitið heimilar ekki sölu á fiskinum til manneldis . Þetta kemur fram í frétt í færeyska sjónvarpinu . Að sögn talsmanna útgerðarinnar var fiskurinn of stór til að hægt væri að frysta hann í blokk og var honum því hrúgað í lestina . Strangar kröfur eru gerðar um frystingu og geymslu matvæla í Færeyjum . Eftir rannsókn heilbrigðiseftirlitsins í gær kom í ljós að óinnpakkaði fiskurinn um borð í Ran stenst ekki þær kröfur . Skipið hafði leyfi til að selja aflann til Kína en það leyfi hefur verið afturkallað . Í janúar síðastliðnum fékk togarinn Ran heimild færeyskra stjórnvalda til að vera móðurskip fyrir togaranna Phønix sem veiddi á sóknardögum á Flæmingjagrunni . Var sú ákvörðun umdeild á sínum tíma þar sem hún var talin mismuna færeyskum skipum sem veiddu á þessu svæði .